Claudia Nechita este calificată în optimile turneului preolimpic de la Bangkok
Pugilista română Claudia Nechita s-a calificat în optimile categoriei 57 kg, la turneul preolimpic de box de la Bangkok (Thailanda).
Nechita este la două victorii de JO 2024
Ea ce a învins-o la puncte (3-2) pe japoneza Satsuki Yoshizawa. Nechita va boxa în optimi pe 1 iunie cu germanca Nancy Canan Tas. Românca are nevoie să atingă semifinalele pentru a obţine calificarea la JO 2024, adică să reuşească încă două victorii.
În schimb, Paul Andrei Arădoaie a fost învins la puncte (0-5) în optimile cat. 80 kg de iordanianul Hussein Iashaish, campion al Asiei în 2022. Iashaish l-a învins pe Mihai Nistor în optimi la JO din 2016.
Arădoaie trebuia să ajungă în semifinale pentru a obţine calificarea la JO 2024.
În afară de Nechita, în turneul de la Bangkok se mai află o româncă, Mihaela Bădescu (cat. 50 kg), ea urmând să lupte vineri cu sârboaica Nina Radovanovic, în şaisprezecimile de finală.
Robert Jitaru (cat. 63,5 kg), Paul Andrei Arădoaie (cat. 80 kg), pregătiţi de antrenorii Dumitru Dorobanţu şi Valentin Vrânceanu, Mihaela Bădescu (cat. 50 kg), Claudia Nechita (cat. 57 kg), Loredana Marin (cat. 60 kg) şi Andra Sebe (cat. 66 kg), antrenate de Adrian şi Mihaela Lăcătuş, reprezintă România la turneul preolimpic de la Bangkok.
România are până acum o singură reprezentantă calificată la JO 2024, Lăcrămioara Perijoc (cat. 54 kg).